Înmormântarea lui Aleksei Navalnîi va avea loc astăzi, în jurul orei 13:00 (ora României), iar rușii deja au început să se adune la biserica la care va avea loc slujba pentru disidentul ucis. Aliații săi au vorbit, din nou, despre dificultățile cu care s-au confruntat chiar și în ultima zi – casele funerare refuză în continuare să transporte trupul neînsuflețit la biserica la care va avea loc slujba publică, vineri, conform The Moscow Times.
"Toate serviciile de transport funerar la care am apelat primesc telefoane cu amenințări să nu ducă trupul lui Aleksei nicăieri", a declarat purtătoarea de cuvânt a disidentului, Kira Iarmiș.
La începutul săptămânii, echipa lui Navalnîi le cerea susținătorilor săi să participe la înmormântare. Aceasta urmează să aibă loc la o biserică ortodoxă din Moscova și va fi urmată de o ceremonie la un cimitir din apropiere.
Imagini de la cimitirul Borisov din cartierul moscovit Marino arată că la cimitir au fost instalate garduri metalice, detectoare de metale și camere de supraveghere înainte de înmormântare.
Echipa lui Navalnîi așteaptă o prezență semnificativă
Este de așteptat ca la înmormântarea lui Navalnîi să se prezinte un număr mare de oameni, în ciuda temerilor legate de arestări, pe fondul unor tensiuni politice mari și a represiunii tot mai dure din partea lui Putin.
Kira Iarmiș i-a îndemnat pe moscoviți să participe la înmormântare și să vină "devreme".
Înmormântarea urmează să fie transmisă live pe YouTube, a mai anunțat echipa lui Navalnîi. Alte evenimente de pomenire a disidentului rus se vor desfășura și în alte orașe din Rusia, vineri.
Moartea lui Aleksei Navalnîi în urmă cu două săptămâni a provocat un val de indignare și a confirmat, dacă mai era nevoie, că regimul Putin este dispus să facă orice pentru a reduce la tăcere vocile disidente.